รายย่อย ฮิตโอนเงิน มูลค่าพุ่ง42%
โอนเงินรายย่อยเดือน มิ.ย. มูลค่าพุ่ง 42% แต่โอนเงินเดือนและปันผลกลับลดลง
27 ก.ค. 2559

โอนเงินรายย่อยเดือน มิ.ย. มูลค่าพุ่ง 42% แต่โอนเงินเดือนและปันผลกลับลดลง
ธนาคารแห่งประเทศไทย (ธปท.) รายงานว่า สิ้นเดือน มิ.ย.ที่ผ่านมา มีธุรกรรมการโอนเงินรายย่อยรวม 3.83 ล้านรายการ เพิ่มขึ้นจากระยะเดียวกันปีก่อน 17.1% มูลค่ารวม 3.06 แสนล้านบาท เพิ่มขึ้น 42% ตามพฤติกรรมของผู้บริโภคที่นิยมทำธุรกรรมการเงินผ่านช่องทางอิเล็กทรอนิกส์
อย่างไรก็ตาม หากเปรียบเทียบกับเดือนก่อนหน้า พบว่า ธุรกรรมการโอนเงินโดยรวมเพิ่มขึ้น 1.33 ล้านรายการ หรือ 25.78% ส่วนมูลค่าเพิ่มขึ้น 5.32 หมื่นล้านบาท หรือ 21.07% โดยการโอนเงินเดือน รวมค่าจ้าง บำเหน็จและบำนาญ ลดลง 1.6 แสนรายการ หรือ 16.1% มีมูลค่าลดลง 1,010 ล้านบาท หรือ 2.43% อาจเป็นผลจากค่าจ้างที่ลดลงจากการเลิกจ้างในกลุ่มซัพพลายเชนในอุตสาหกรรมยานยนต์และการลดชั่วโมงการทำงานล่วงเวลา (โอที) ก็เป็นได้
นอกจากนี้ การโอนเงินปันผลปรับลดลง 1.57 ล้านรายการ หรือ 94.4% จากเดือนก่อนหน้า มีมูลค่าลดลง 3.98 หมื่นล้านบาท หรือ 93.3% ส่วนหนึ่งเป็นผลเพราะช่วงโอนจ่ายเงินปันผลของบริษัทที่จดทะเบียนในตลาดหลักทรัพย์ผ่านไปแล้ว ซึ่งปกติจะโอนในช่วงเดือน เม.ย.และ พ.ค.ของทุกปี